

VLADA REPUBLIKE HRVATSKE

Zagreb, 1. prosinca 2022.

|  |  |
| --- | --- |
| **Predlagatelj:** | Ministarstvo gospodarstva i održivog razvoja |
| **Predmet:** | Prijedlog zaključka o odobrenju Zapisnika o XXIV. zasjedanju Stalne  hrvatsko-mađarske komisije za vodno gospodarstvo |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 10. stavka 5. Sporazuma o vodnogospodarskim odnosima između Vlade Republike Hrvatske i Vlade Republike Mađarske (Narodne novine - Međunarodni ugovori, broj 10/94) i članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16, 116/18 i 80/22), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ donijela

**Z A K L J U Č A K**

1. Odobrava seZapisnik o XXIV. zasjedanju Stalne hrvatsko–mađarske komisije za vodno gospodarstvo, održanom od 27. do 29. rujna 2022. godine u Metkoviću, u tekstu koji je Vladi Republike Hrvatske dostavilo Ministarstvo gospodarstva i održivog razvoja aktom, KLASA: 910-02/22-01/01, URBROJ: 517-09-1-3-22-43, od 8. studenoga 2022 .

2. Obveze iz Zapisnika iz točke 1. ovoga Zaključka imaju prednost u godišnjem planiranju Hrvatskih voda.

KLASA:

URBROJ:

Zagreb,\_\_\_\_\_\_\_\_\_\_\_\_\_\_\_ 2022.

PREDSJEDNIK

mr. sc. Andrej Plenković

OBRAZLOŽENJE

Vlada Republike Hrvatske i Vlada Republike Mađarske potpisale su Sporazum o vodnogospodarskim odnosima u Pečuhu, 10. lipnja 1994. (u daljnjem tekstu: Sporazum), koji je stupio na snagu u listopadu 1994. godine.

Ugovor je sklopljen u interesu rješavanja vodnogospodarskih pitanja od zajedničkog interesa vezano uz uređenje vodotoka koji čine ili su presječeni zajedničkom državnom granicom.

Uzimajući u obzir održavanje jedinstvenosti vodnogospodarskih odnosa i priznavajući iz te jedinstvenosti proizašla prava i obveze, stranke na osnovi odredaba Sporazuma rješavaju vodnogospodarska pitanja uključujući radove i djelatnosti koje utječu na stanje okoliša, na količinu i kakvoću voda, a koja su u interesu obiju strana ili u interesu jedne od njih te zahtijevaju usuglašene mjere s drugom strankom.

Na temelju članka 10. Sporazuma stranke su osnovale Stalnu hrvatsko-mađarsku komisiju za vodno gospodarstvo za njegovo provođenje. U okviru predmetne Komisije djeluju četiri potkomisije (Potkomisija za sliv Dunava i Drave, Potkomisija za sliv rijeke Mure, Potkomisija za zaštitu kakvoće voda i Potkomisija za integralno upravljanje vodama).

Navedene potkomisije su Komisiji na XXIV. Zasjedanju održanom od 27. do 29. rujna 2022. u Metkoviću podnijele izvješće o svom radu između XXIII. i XXIV. zasjedanja.

Sukladno odredbi članka 10. stavka 5. Sporazuma, Komisija o svojem zasjedanju sastavlja zapisnik na oba jezika koji podnosi vladama na naknadno odobrenje.

Uzevši u obzir navedeno, Vladi Republike Hrvatske se predlaže donošenje predmetnog zaključka o odobrenju Zapisnika o XXIV. zasjedanju Stalne hrvatsko-mađarske komisije za vodno gospodarstvo.